‘OFM’ขายวูบ10%ลุ้นน้ำลดออร์เดอร์ล้น
OFM น้ำท่วมทำยอดขายหาย 10% ลูกค้าสำนักงานหายวับ แห่ซื้อออนไลน์จนหมดสต๊อก คงเป้ารายได้ทั้งปีโต 25%
24 ต.ค. 2554

OFM น้ำท่วมทำยอดขายหาย 10% ลูกค้าสำนักงานหายวับ แห่ซื้อออนไลน์จนหมดสต๊อก คงเป้ารายได้ทั้งปีโต 25%
นายวรวุฒิ อุ่นใจ กรรมการผู้จัดการ บริษัท ออฟฟิศเมท (OFM) ผู้ประกอบธุรกิจขายอุปกรณ์สำนักงานผ่านแค็ตตาล็อกและอีคอมเมิร์ซ เปิดเผยว่า ยอดขายสินค้าบริษัทในเดือน ต.ค. ซึ่งยังไม่เต็มเดือนหายไปประมาณ 10% จากยอดขายปกติเฉลี่ยเดือนละ 120 ล้านบาท ซึ่งได้รับผลกระทบจากน้ำท่วมโดยตรงทำให้กำลังซื้อหายไป
ทั้งนี้ แม้ลูกค้าจะมีคำสั่งซื้อประเภทสินค้าจำเป็นทางออนไลน์ อาทิ น้ำดื่ม ถุงดำ ทิชชู ในปริมาณที่มากจนสินค้าหมดสต๊อก แต่ก็ไม่สามารถทดแทนยอดขายจากกำลังซื้อของลูกค้าสำนักงานหรือโรงงานที่หายไปได้ เพราะบริษัทยังมีสัดส่วนลูกค้าสำนักงานอยู่ที่ 98% และบุคคล 2%
อย่างไรก็ตาม บริษัทยังคงเป้ารายได้ปี 2554 เติบโต 25% จากปีก่อนที่ทำได้ 1,091 ล้านบาท เนื่องจากมองว่าทุกปีหลังเกิดน้ำท่วมยอดขายของบริษัทจะเพิ่มขึ้นกว่าปกติ 
“ปีนี้มีหลายโรงงานในนิคมอุตสาหกรรม หลายสำนักงานโดนน้ำท่วมกันมาก เชื่อได้ว่าต้องมีการสั่งซื้ออุปกรณ์ของใช้อย่างแน่นอน ครั้งนี้เป็นวิกฤตน้ำท่วมครั้งใหญ่สุดในเมืองไทยจึงต้องติดตามกำลังซื้อหลังน้ำลดอีกครั้งว่าจะมีคำสั่งซื้อตามมามากหรือไม่” นายวรวุฒิ กล่าว